PREDKLADACIA SPRÁVA

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov

Podnet na vypracovanie návrhu
     Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov vypracovalo Ministerstvo zdravotníctva Slovenskej republiky v súlade so zákonom č. 19/2002 Z.z.,  ktorým sa  ustanovujú podmienky vydávania aproximačných nariadení vlády Slovenskej republiky v znení neskorších predpisov.

Vyjadrenie účelu a odôvodnenie potreby návrhu
     Uvedená problematika je v Slovenskej republike v súčasnosti upravená nariadením vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov.
     Prijatím navrhovanej právnej úpravy budú úplne transponované smernice Komisie 2007/1/ES z 29. januára 2007, 2007/17/ES z 22. marca 2007 a 2007/22/ES zo 17. apríla 2007, ktorým sa menia a dopĺňajú prílohy č. 2 , 3, 4 a 6 smernice Komisie 76/768/EHS.

Obsah návrhu
      V predkladanom návrhu nariadenia vlády sa v prílohe č. 2 dopĺňa zoznam zakázaných látok o farbivá, príloha č. 3 sa dopĺňa o nové látky, ktoré možno použiť v kozmetických výrobkov za ustanovených podmienok, z prílohy č. 4 sa vylučuje farbivo obsahujúce jód a v prílohe č. 6 sa menia a dopĺňajú požiadavky na povolené konzervačné látky.

Dopad na štátny rozpočet
      Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 
      Uvedenie nariadenia vlády SR do reálneho života nebude mať finančný, ekonomický, environmentálny vplyv, vplyv na zamestnanosť a podnikateľské prostredie. 

Dôvod nesprístupňovania návrhu
     Nie je dôvod nesprístupniť návrhu nariadenia vlády.

Hromadná pripomienka fyzických osôb alebo právnických osôb
     Hromadná pripomienka nebola vznesená.

Informácia o medzirezortnom pripomienkovom konaní a prerokovaní v poradných orgánoch vlády 
     Materiál bol predmetom riadneho medzirezortného pripomienkového konania, v rámci ktorého boli uplatnené 4 pripomienky, z toho všetky boli akceptované. Zásadná pripomienka nebola uplatnená.
      Návrh nariadenia vlády prerokovala a odporučila na rokovanie vlády Slovenskej republiky Legislatívna rada vlády Slovenskej republiky dňa 10. júla 2007 po zapracovaní jej pripomienok.